Boere gewaarsku teen sprinkaanplaagBoere van die Noord-Kaap is gewaarsku om vinnig op te tree om hul oeste te beskerm teen swerms sprinkane. Phemelo Manankong, die provinsie se departement van landbou se woordvoerder, sê veral die provinsie se Pxley Ka Seme-gebied staar dié plaag in die gesig as die probleem nie gou onder beheer gebring word nie. “Sprinkane kan met hul gulsige aptyt landerye verwoes, asook natuurlike plantegroei wat diere benodig om te vreet,” het hy gesê. Manankong sê die departement het voorheen ernstige probleme gehad omdat boere nie sulke plae aangemeld het nie en hulle nie vroegtydig daarteen kon optree nie. “Ons doen ŉ beroep op boere om dadelik die departement in kennis te stel sodat die sprinkane se vestigingspatroon vasgestel en beheer kan word,” het hy gesê.